[bookmark: _GoBack]R E L A C I O N
 
PËR

PROJEKTLIGJIN “PËR RATIFIKIMIN E KONVENTËS C167                             TË ORGANIZATËS NDËRKOMBËTARE TË PUNËS (ILO) “PËR SIGURINË DHE SHËNDETIN NË NDËRTIM”, 1988” 


Ratifikimi i konventës C167 të Organizatës Ndërkombëtare të Punës (ILO) “Për sigurinë dhe shëndetin në ndërtim” është detyrim i shtetit shqiptar në kuadër të plotësimit të standardeve të kërkuara gjatë procesit të stabilizim - asociimit, në lidhje me sigurimin e kushteve më të mira të punës për punëmarrësit në përputhje me standardet e vendeve të Komunitetit Evropian, ku vendi ynë synon të aderojë.

Konventa është miratuar, në parim, me vendimin nr.95, datë 7.2.2012, të Këshillit të Ministrave. Duke qenë se Shqipëria ka ratifikuar konventën e     ILO-s, nr.155, “Për sigurinë në punë, shëndetin dhe mjedisin e punës” (1981) dhe protokollin e saj të vitit 2002, ka dalë si nevojë plotësimi i saj me ratifikimin e konventës nr.167 “Për sigurinë dhe shëndetin në ndërtim” si një ndër sektorët që ka marrë zhvillim në vendin tonë, vitet e fundit, si dhe një sektor që aktualisht ka problematikën më të madhe lidhur me sigurinë e shëndetin në punë, gjë që konstatohet edhe rastet më të shumta të aksidenteve në punë.

Konventa ka një fushë të gjerë veprimi për të gjitha veprimtaritë ndërtuese, përkatësisht në ndërtim, vepra inxhinierike dhe në veprat e ngritjes e të çmontimit, përfshirë çfarëdo procesi, operacioni apo transporti në një kantier ndërtimi, nga përgatitja e kantierit deri në përfundimin e projektit. 

Nisur nga sa sugjerohet në pjesën e II “Dispozita të përgjithshme” shikohet qartë që ka një përputhshmëri të plotë me dispozitat e përgjithshme që janë të parashikuara në ligjin për sigurinë dhe shëndetin në punë dhe në vendimin nr.312, datë 5.5.2010, të Këshillit të Ministrave, “Për miratimin e rregullores “Për sigurinë në kantiere””. Gjithashtu, me miratimin e kësaj konvente, çdo vend anëtar duhet të miratojë dhe të plotësojë legjislacionin e brendshëm me akte ligjore dhe nënligjore, që garantojnë zbatimin e dispozitave të konventës. 

Konventa thekson faktin se legjislacioni kombëtar duhet të jetë i plotë në respektimin e masave të sigurisë dhe shëndetit në vendin e punës, jo vetëm për kantieret e ndërtimit, por edhe për personat e vetëpunësuar, duke nënvizuar se punëtorët kanë të drejtë dhe detyrë në çdo vend pune të marrin pjesë në garantimin e kushteve të sigurta të punës, në atë masë që kanë kontrollin e tyre mbi pajisjet dhe metodat e punës dhe të shprehin mendime për procedurat e miratuara të punës, kur ato mund të prekin sigurinë dhe shëndetin.   

Pjesa III e kësaj konvente parashikon të gjitha masat mbrojtëse dhe parandaluese, si skelat dhe pjerrësitë për ngarkim, pajisjet e transportit, makineritë, puna në lartësi, njoftimi dhe mbrojtja nga zjarri, elektriciteti, pajisjet mbrojtëse individuale, veshjet, ndihma e parë, etj, masa të cilat janë të parashikuara me hollësi, duke respektuar dhe direktivat përkatëse të EU-së, në anekset e rregullores për kantieret. 

Nisur nga sa më sipër, mendojmë se janë plotësuar të gjitha kushtet ligjore për  ratifikimin e kësaj konvente.

Konventa detyron të gjithë anëtarët të marrin të gjitha masat, përfshirë përcaktimin e sanksioneve të përshtatshme dhe të masave korrigjuese për të garantuar zbatimin efektiv të dispozitave të konventës, si edhe të garantojnë shërbimet e duhura të inspektimit për të mbikëqyrur zbatimin e masave që duhet të merren në zbatim të konventës dhe të sigurojnë këto shërbime së bashku me burimet e nevojshme për realizimin e detyrës së tyre ose të plotësojnë kërkesat e tyre në lidhje me faktin që është realizuar inspektimi i duhur.    

Institucionet zbatuese të detyrimeve të konventës lidhur me sigurinë dhe shëndetin në punë janë Ministria e Mirëqenies Sociale dhe Rinisë dhe Inspektorati Shtetëror i Punës dhe Shërbimeve Shoqërore.

